КЪАРМЭ Мажмудин Тумкъей и къуэр
КъБР-м Шахматхэмрэ шашкэхэмкIэ и федерацэм гущIыхьэ щыхъуауэ хъыбар фегъащIэ цIыху гуапэ, Къэбэрдей-Балъкъэрым щыщ шахматист Iэзэ, КъБР-м Шахматхэмрэ шашкэхэмкIэ и федерацэм щIыхь зиIэ и президент, урысейпсо категорие зиIэ хеящIэ, категорие нэхъыщхьэ зиIэ гъэсакIуэ, КъБР-м физкультурэмрэ спортымкIэ щIыхь зиIэ и лэжьакIуэ Къармэ Мажмудин Тумкъей и къуэр 2020 гъэм щэкIуэгъуэм и 21-м и ныбжьыр илъэс 71-м иту дунейм зэрехыжамкIэ.
OLYMPUS DIGITAL CAMERA Мажмудин Тумкъей и къуэр 1950 гъэм накъыгъэм и 8-м Узбекистаным къыщалъхуащ. Илъэс 16 фIэкIа мыхъуауэ курыт школыр къиухащ абы икIи ардыдэм зы илъэскIэ щылэжьащ 5 — 8-нэ классхэм щIэсхэр математикэм хуригъаджэу. 1967 гъэм ар Къэбэрдей-Балъкъэр къэрал университетым и физико-математикэ факультетым щIэтIысхьащ икIи ар 1972 гъэм хъарзынэу къиухащ. А илъэсым Къармэр япэ дыдэу хъуащ КъБР-м шахматхэмкIэ и чемпион, а зэманым цIэрыIуэу щыта и ныкъуэкъуэгъу лъэщхэм ятекIуэри. ИужькIэ ар КъБР-м и чемпион 21-рэ хъуащ.
1972 гъэм къихьа текIуэныгъэр лъабжьэ хуэхъуащ абы и гъащIэ гъуэгум. 1986 гъэм ар Урысейм шахматхэмкIэ и чемпион хъуащ, илъэситI дэкIри, 1990 гъэм, КъБР-м и командэм хэту щытекIуащ Урысейм и гуп зэпеуэм. Европэм шахмат есэпымкIэ и чемпионатым и кIэух зэпеуэм хуэзышэ зэхьэзэхуэм щызыIэригъэхьа ехъулIэныгъэм къыпэкIуэу абы къыфIащащ ИКЧФ-м (Зэхуэтхэурэ шахмат зэдэджэгунымкIэ федерацэм) и дунейпсо мастер цIэр. 1974 гъэм къыщыщIэдзауэ ар хыхьащ ныбжьыщIэхэр шахматхэм хуэгъэсэным, абы хуегъэджэным епха лэжьыгъэм икIи шахматхэмкIэ категорие нэхъыщхьэ зиIэ гъэсакIуэ цIэр къыфIащащ. 1998 гъэм НыбжьыщIэхэм я дунейпсо джэгухэм я кIэух зэпеуэм къыщихьа ехъулIэныгъэм папщIэ Къармэм къыфIащащ «Къэбэрдей-Балъкъэр Республикэм физкультурэмрэ спортымкIэ щIыхь зиIэ и лэжьакIуэ» цIэ лъапIэр. 2017 — 2018 гъэ еджэгъуэм кърикIуахэм япкъ иткIэ, «ХХIХ Урысей-псо Олимп махуэ» гуфIэгъуэ Iуэхухэр Налшык къалэ округым щегъэкIуэкIыным кърикIуахэм япкъ иткIэ Мажмудин къыфIащауэ щытащ «Илъэсым и гъэсакIуэ нэхъыфI» цIэр.
Абы и гъэсэн щIалэхэмрэ пщащэхэмрэ КъБР-м и чемпион мызэ-мытIэу хъуащ, дунейпсо зэпеуэхэми къыщыхэжаныкIащ. Абыхэм ящыщщ: Урысеймрэ Европэмрэ я чемпионкэ Щыхьмырзэ ФатIимэ, ныбжьыщIэхэм деж 2006 гъэм дунейпсо чемпион щыхъуа Капов Iэдэм, еджакIуэхэм я дунейпсо зэпеуэм 2011 гъэм бжьыпэр щызыубыда Егъэн Алихъан сымэ. Дуней псом щытыкIэ хэха щыщагъэува мы зэманми абы тренер лэжьыгъэр зэпигъэуатэкъым — ныбжьыщIэхэм япэIэщIэу дерсхэр, зэпеуэхэр иригъэкIуэкIырт, чэнджэщхэр яритырт.
Классикэ шахматхэмкIэ 23-рэ Налшык къалэм и чемпион хъуащ ар, псынщIэ дыдэу шахмат джэгунымкIэ 16-рэ КъБР-м щытекIуащ.
Иужьрей илъэсхэм Къармэ М. Т. ехъулIэныгъэхэр къыщихьу хэтащ нэхъыжьхэм я зэпеуэхэм — Урысейм псынщIэу шахмат джэгунымкIэ и чемпионатым и домбеякъ медалыр къыщихьат, КИФЩI-м классикэ шахматхэмкIэ тхуэнейрэ и чемпион хъуат, КъБР-м классикэ шахматхэмкIэ нэхъыжьхэм я деж къыщызэрагъэпэща зэхьэзэхуэхэм 9 щытекIуат.
Къармэр цIыху гуапэу, лэжьакIуэшхуэу щытащ, и унагъуэм дахэу ящхьэщытащ, шахмат зэхьэзэхуэ зэмылIэужьыгъуэхэр екIуу къызэригъэпэщыфырт, зи IэщIагъэм фIыуэ хэзыщIыкI судьят, гъэсакIуэ, унэтIакIуэ къызэрымыкIуэт. Ар дунейм зэрехыжар хэщIыныгъэшхуэщ Къэбэрдей-Балъкъэр псом дежкIи, адрей щIыналъэхэм щыщхэу абы къыпыщIауэ щытахэмкIи. Къармэм пщIэшхуэ къыщыхуащIырт Урысейм ШахматхэмкIэ и федерацэми.
КъБР-м Шахматхэмрэ шашкэхэмкIэ и федерацэм хэтхэр Къармэ Мажмудин Тумкъей и къуэм и Iыхьлыхэмрэ благъэхэмрэ яхуогузавэ. Абы и фэеплънэхуригъащIэкIэдигуилъынщ.
